Diari Oficial de la Generalitat Valenciana


Sumari del DOGV 2304, del 06-07-1994 (1994/831902)

ORDRE de 13 de juny de 1994, de la Conselleria d'Agricultura, Pesca i Alimentació, per la qual s'aprova el Reglament sobre Producció Agrícola Ecològica i la indicació en els productes agraris i alimentaris, i es crea el Comitè d'Agricultura Ecològica de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/06/13/(2)/dof/vci/html**

### Dades del document

Número de DOGV
:   2304

Data del DOGV
:   06-07-1994

Secció del DOGV
:   DISPOSICIONS GENERALS

Número del document
:   1994/831902


Data del document
:   13-06-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 13 de juny de 1994, de la Conselleria d'Agricultura, Pesca i Alimentació, per la qual s'aprova el Reglament sobre Producció Agrícola Ecològica i la indicació en els productes agraris i alimentaris, i es crea el Comitè d'Agricultura Ecològica de la Comunitat Valenciana. [94/4262]  
En la demanda de productes agraris i alimentaris es constata un increment progressiu del segment que s'orienta cap al consum de productes obtinguts de manera ecològica, és a dir, sense la utilització de productes químics de síntesi. Les conseqüències d'aquesta tendència són clarament positives per al productor, des d'un punt de vista comercial, per a la seguretat del consumidor i per a la protecció del medi ambient.  
El Reglament (CEE) 2.092/1991, del Consell, de 24 de juny de 1991, sobre la producció agrícola ecològica i la indicació en els productes agraris i alimentaris, i el Reial Decret 1852/1993, de 22 d'octubre, que estableix els mecanismes per a l'aplicació de determinats aspectes del reglament esmentat, possibiliten que les normes dictades al respecte per les comunitats autònomes puguen ser ratificades pel Ministeri d'Agricultura, Pesca i Alimentació a fi de defendre-les en l'àmbit nacional i internacional.  
Pel que s'ha exposat, vist l'Estatut d'Autonomia de la Comunitat Valenciana i fent ús de les facultats que tinc atribuïdes,  
ORDENE:  
Article únic  
Aprovar el Reglament sobre Producció Agrícola Ecològica i la indicació en els productes agraris i alimentaris, i el Comitè d'Agricultura Ecològica de la Comunitat Valenciana, que es publica com a annex d'aquesta ordre.  
DISPOSICIó DEROGATòRIA  
Queda derogada l'Ordre de 2 d'octubre de 1992, del conseller d'Agricultura i Pesca, per la qual es crea el Comitè Territorial d'Agricultura Ecològica de la Comunitat Valenciana.  
DISPOSICIONS FINALS  
Primera  
Fins que se celebren les eleccions corresponents, els membres de l'actual Comitè Territorial d'Agricultura Ecològica de la Comunitat Valenciana s'integren en el ple del Comitè d'Agricultura Ecològica de la Comunitat Valenciana.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 13 de juny de 1994  
El conseller d'Agricultura, Pesca i Alimentació,  
JOSÉ MARíA COLL COMIN  
ANNEX  
Reglament sobre producció agrícola ecològica i la indicació en els productes agraris i alimentaris, i el Comitè d'Agricultura Ecològica de la Comunitat Valenciana  
CAPíTOL I  
Disposicions generals  
Article primer  
D'acord amb el que es disposa en el Reial Decret 1.852/1993, de 22 d'octubre, sobre producció agrícola ecològica i la indicació en els productes agraris i alimentaris, i en el Reglament (CEE) 2092/1991, de 24 de juny, sobre Producció Agrícola Ecològica i la indicació en els productes agraris i alimentaris, es reserven els termes indicats en l'article segon als productes agraris i alimentaris definits en l'article segon del Reial Decret 1852/1993, de 22 d'octubre, en la producció, l'elaboració i la conservació dels quals solament s'hagen utilitzat productes autoritzats, i que complesquen, a més, el que s'estableix en aquest reglament i les disposicions vigents en matèria d'agricultura ecològica.  
Article segon  
1. La reserva concedida s'estén al nom de cada producte en particular, lligat al terme «obtingut sense la utilització de productes químics de síntesi», als termes «biològic», «ecològic», «biodinàmic», «biològic-dinàmic» i «orgànic» i als termes «procedent de l'agricultura» o «procedent de la ramaderia» seguit dels termes «biològica», «ecològica», «biodinàmica», «biològica-dinàmica» i «orgànica».  
2. Queda prohibida la utilització, en altres productes agraris i alimentaris, d'altres noms, marques, expressions i signes que, per la similitud fonètica o gràfica amb els protegits puguen induir a confondre'ls amb els que són objecte d'aquesta reglamentació, fins i tot en el cas que vagen precedits per les expressions «tipus», «estil», «gust» o altres anàlogues.  
Article tercer  
La defensa de la producció obtinguda d'acord amb aquest reglament, l'aplicació d'aquest, la vigilància del seu compliment i el foment i control de la qualitat dels productes emparats s'encomanen al Comitè d'Agricultura Ecològica de la Comunitat Valenciana, a la Conselleria d'Agricultura, Pesca i Alimentació de la Generalitat Valenciana i al Ministeri d'Agricultura, Pesca i Alimentació, en l'àmbit de les respectives competències.  
CAPíTOL II  
Producció i elaboració  
Article quart  
La zona de producció i elaboració dels productes controlats pel Comitè d'Agricultura Ecològica de la Comunitat Valenciana s'estén a aquesta comunitat autònoma. La zona de producció estarà constituïda pels terrenys que el comitè considere aptes per a la producció dels productes agraris i alimentaris objecte d'aquest reglament.  
Article cinquè  
El comitè realitzarà la qualificació dels terrenys, les indústries i els locals per a l'elaboració o la comercialització, a l'efecte d'incloure'ls en les zones de producció o elaboració, i realitzarà l'establiment de les normes que han de complir per a la inscripció en els registres, amb l'obligació que les dades figuren en els registres a mesura que aquests s'elaboren.  
Article sisè  
En el cas que un operador titular d'una explotació o indústria estiga en desacord amb la resolució del comitè, podrà recórrer contra aquesta davant l'òrgan competent de la Conselleria d'Agricultura, Pesca i Alimentació, que resoldrà amb la possibilitat de sol·licitar els informes tècnics que crega convenients.  
Article setè  
1. El comitè, en col·laboració amb la Conselleria d'Agricultura, Pesca i Alimentació, establirà un sistema de normes relatives a la producció i l'elaboració de cadascun dels productes objecte d'aquest reglament. Aquestes normes s'ajustaran, com a mínim, als principis i a les normes de producció establertes en el Reglament (CEE) 2.092/1991, de 24 de juny.  
2. En la redacció d'aquestes normes figuraran, almenys, les dades següents:  
a) Naturalesa dels productes agraris i alimentaris que es preveu comercialitzar.  
b) Condicions que han de complir les finques agro-pecuàrias per a la reconversió.  
c) Mètodes de producció i elaboració previstos.  
d) Fertilitzants, agents antiparasitaris, fàrmacs i altres productes que es permeten utilitzar i les dosis corresponents, en els casos en què es considere necessari.  
e) Sistemes que utilitzarà el comitè per al control i la vigilància del compliment de la normativa específica.  
CAPíTOL III  
Registres  
Article vuitè  
1. El comitè portarà els registres següents:  
a) Registre d'Operadors Titulars d'Explotacions Agro-pecuàries.  
b) Registre d'Operadors Titulars d'Empreses d'Elaboració o Comercialització i Envasament de Productes.  
c) Registre d'Operadors Titulars d'Empreses Importadores de Països Tercers.  
2. Les peticions d'inscripció s'adreçaran al comitè en els impresos que aquest facilite. S'hi adjuntaran les dades, els documents i els comprovants que en cada cas requeresquen les disposicions i normes vigents.  
3. El comitè denegarà les inscripcions que no s'ajusten als preceptes d'aquest reglament o als acords que prenga sobre les condicions complementàries de caràcter tècnic que hagen de complir les explotacions i les indústries.  
4. Les inscripcions en aquests registres no eximeixen els interessats de l'obligació d'inscriure's en els altres registres que, amb caràcter general, estiguen establerts. El certificat o la sol·licitud d'inscripció en aquests registres haurà d'adjuntar-se a la inscripció en els primers.  
Article novè  
1. En el Registre d'Operadors Titulars d'Explotacions Agro-pecuàries s'inscriuran totes les autoritzades pel comitè els productes de les quals puguen ser emparats per aquest reglament.  
2. En la inscripció figurarà el nom del propietari i, si escau, l'arrendatari o el titular de l'explotació, i el paratge, el terme municipal on estiga situada, el polígon i les parcel·les cadastrals, la superfície, els cultius, les varietats, el nombre d'animals, les races, el nombre de magatzems i el tipus de productes emmagatzemats en cada magatzem i totes les dades que calguen per a la perfecta classificació i localització. El Registre de Titulars d'Explotacions Agro-pecuàries disposarà de plànols on es reflectiran les parcel·les i les instal·lacions inscrites.  
Article deu  
1. En el registre d'operadors a què fa referència l'article 8.1.b, s'hi inscriuran tots els qui elaboren o envasen productes emparats per aquest reglament.  
2. En la inscripció figurarà el nom de l'empresa i del seu titular, la localitat, la zona d'emplaçament, els productes que elabora i les capacitats corresponents, el nombre de magatzems i la capacitat de cadascun d'ells, les instal·lacions i totes les dades que calguen per a la perfecta identificació i catalogació de l'empresa. En el cas que l'empresa no siga propietària dels locals, es farà constar aquesta circumstància amb la indicació del nom del propietari.  
Article onze  
1. Per a la vigència de les inscripcions en els registres corresponents serà indispensable complir, en tot moment, els requisits que imposa aquest capítol. Caldrà comunicar al comitè qualsevol variació que afecte les dades subministrades en la inscripció quan es produesca. En conseqüència, el comitè podrà suspendre o anul·lar les inscripcions quan els titulars no s'atenguen a aquestes prescripcions, amb l'audiència prèvia de la persona interessada.  
2. Els serveis d'inspecció del comitè efectuaran inspeccions periòdiques per comprovar l'efectivitat del que es disposa en el paràgraf anterior.  
3. Totes les inscripcions en els diferents registres es renovaran en el termini i la forma que determine el comitè. En el cas particular del Registre d'Operadors Titulars d'Explotacions Agro-pecuàries, les dades s'actualitzaran tots els anys en la data que es determine.  
CAPíTOL IV  
Drets i obligacions  
Article dotze  
1. Només les persones físiques o jurídiques que tinguen les explotacions, les instal·lacions o les indústries inscrites en els corresponents registres podran cultivar, produir, elaborar o comercialitzar productes agrícoles ecològics.  
2. Només es poden aplicar els noms assignats a la producció ecològica, d'acord amb l'article segon d'aquest reglament i l'article 3.2 del Reial Decret 1852/1993, de 22 d'octubre, als productes procedents d'explotacions agro-pecuàries, instal·lacions, magatzems i indústries inscrites pels operadors registrats que hagen estat produïts i elaborats conformement amb les normes exigides per aquest reglament o disposicions complementàries, pels acords del comitè, i pel Reglament (CEE) 2092/1991, de 24 de juny, i les normes que el despleguen, i que reunesquen les condicions qualitatives, tècniques i organolèptiques que els hagen de caracteritzar.  
3. El dret a l'ús dels noms emparats per aquest reglament sobre producció agrícola ecològica, en propaganda, publicitat, documentació o etiquetes, és exclusiu de les empreses inscrites en els registres del comitè.  
4. Només pel fet de la inscripció en els registres corresponents, les persones físiques o jurídiques inscrites queden obligades al compliment de les disposicions d'aquest reglament i els acords que, dins de les seues competències, dicten els òrgans competents del comitè, i també a satisfer les exaccions que els corresponguen.  
Article tretze  
Qualsevol producte emparat per aquest reglament sobre producció agrícola ecològica podrà ser emparat a la vegada per una altra denominació o figura de qualitat, sempre que complesca amb el que s'establesca en els corresponents reglaments.  
Article catorze  
Tots els operadors inscrits en els registres hauran de complir, com a mínim, amb les mesures preventives establertes en l'article novè del Reglament (CEE) 2092/1991, de 24 de juny, i desplegades en l'annex III d'aquest.  
Article quinze  
1. Els noms, emblemes, logotips i qualsevol altre tipus de propaganda utilitzada no podran ser emprats, ni tan sols pels propis operadors inscrits en els registres, en la comercialització de productes que no s'atenguen a aquest reglament.  
2. L'etiquetatge dels productes objecte d'aquesta disposició haurà de complir amb el que s'estableix en els articles cinquè i desè del Reglament (CEE) 2092/1991, de 24 de juny, i les disposicions complementàries.  
Article setze  
1. Tots els productes amb destinació a ser protegits per aquest reglament hauran de ser controlats pel Comitè de Qualificació, a fi de determinar si compleixen amb les especificacions de qualitat i condicions de caràcter tècnic establertes en aquest reglament o en les disposicions complementàries i els acords del comitè.  
2. Una vegada establerta l'aptitud dels productes, el Comitè de Qualificació informarà el comitè, el qual garantirà, mitjançant un control adient, que només els productes considerats aptes s'expedesquen per al consum amb l'etiqueta o la contraetiqueta indicada en el punt 5 d'aquest article.  
3. En les etiquetes dels envasos figurarà obligatòriament de forma destacada el nom dels productes produïts o elaborats conformement amb aquesta normativa, a més de les dades que amb caràcter general es determinen en la legislació aplicable.  
4. Qualsevol que siga el tipus d'envàs en què s'expedesquen els productes per al consum aniran previstos d'una etiqueta o contraetiqueta numerada, proporcionada pel comitè, que s'haurà de col·locar abans de l'expedició del producte, d'acord amb les normes que s'establesquen.  
5. Abans de la posada en circulació, les etiquetes hauran de ser autoritzades pel comitè, a l'efecte que s'estableix en aquest reglament. Es denegarà l'aprovació de les etiquetes que per qualsevol causa puguen donar lloc a confusió en el consumidor. També podrà ser anul·lada l'autorització d'una ja concedida anteriorment, quan hagen canviat les circumstàncies de l'empresa propietària d'aquesta, amb audiència prèvia.  
6. El comitè prendrà i registrarà un emblema o logotip com a símbol dels productes produïts o elaborats conformement amb aquesta normativa, que haurà de figurar en les etiquetes o contraetiquetes que expedisca. Així mateix, podrà fer obligatori que, en l'exterior de les instal·lacions inscrites i en lloc destacat, hi figure una placa que faça al·lusió a aquesta condició.  
7. Els operadors inscrits en els registres tindran dret a emprar en l'etiquetatge i la publicitat el logotip previst en l'article 3.2 del Reial Decret 1.852/1993, de 22 d'octubre, per als productes produïts o elaborats conformement amb aquesta normativa.  
Article disset  
Qualsevol expedició de productes produïts o elaborats de conformitat amb aquesta normativa que tinga lloc entre empreses inscrites haurà d'anar acompanyada per un document de circulació entre empreses expedit pel comitè.  
Article divuit  
1. Amb l'objecte de poder controlar la producció, l'elaboració, la comercialització i els volums d'existències, si s'escau, i tot el que siga necessari per a poder acreditar l'origen i la qualitat dels productes emparats, les persones físiques o jurídiques titulars de finques, instal·lacions o indústries estaran obligades a complir amb les formalitats següents:  
a) Els titulars d'explotacions agro-pecuàries inscrits presentaran tots els anys una declaració de les collites o produccions obtingudes, i també del nombre d'animals destinats a la producció (especificats per raça i sexe) i productes ramaders obtinguts en l'explotació.  
Hauran de portar, així mateix, una comptabilitat mitjançant anotacions o documents que permeta al comitè localitzar l'origen, la naturalesa i les quantitats de mitjans de producció adquirits, i conèixer la utilització que se n'ha fet; s'haurà de portar, a més a més, una comptabilitat mitjançant anotacions o documents, relativa a la naturalesa, les quantitats i els destinataris de tots els productes venuts. Les quantitats es globalitzaran per dies quan es tracte de vendes directes al consumidor final.  
b) Els titulars d'indústries inscrites hauran de declarar tots els anys, en la forma i data que establesca el comitè, les quantitats de productes elaborats i envasats. Consideraran la seua procedència i quantitat. Mentre tinguen existències, hauran de declarar trimestralment les vendes efectuades.  
Haurà de portar, així mateix, una comptabilitat, mitjançant anotacions o documents, que permeta al comitè conèixer:  
- L'origen, la naturalesa i les quantitats dels productes agrícoles ecològics que hagen estat lliurats a la indústria.  
- La naturalesa, les quantitats i els destinataris dels productes agroalimentaris ecològics que hagen eixit de la indústria.  
- Qualsevol altra informació, com l'origen, la naturalesa i les quantitats d'ingredients, additius i coadjuvants tecnològics rebuts en la indústria i la composició dels productes transformats que el comitè requeresca per a una adequada inspecció de les operacions.  
2. Les declaracions a què es refereix l'apartat 1 d'aquest article només podran facilitar i publicar en forma genèrica, sense cap referència de caràcter individual. Qualsevol infracció d'aquesta norma per part del personal adscrit al comitè es considerarà com a falta especialment lesiva per al comitè o per als productes emparats.  
Article dinou  
1. Les partides de productes emparats que per qualsevol causa presenten defectes, alteracions sensibles o en la producció, l'elaboració, l'envasatge o l'emmagatzematge dels quals s'hagen incomplert els preceptes d'aquest reglament o els dictats per la legislació vigent, seran desqualificades pel comitè, amb l'audiència prèvia de l'interessat, la qual cosa comportarà la pèrdua de l'etiqueta o el logotip assignat a la producció ecològica, d'acord amb l'article segon d'aquest reglament i l'article 3.2 del Reial Decret 1852/1993, de 22 d'octubre.  
2. A partir de la iniciació de l'expedient de desqualificació, el comitè podrà retirar amb caràcter provisional l'ús de la contraetiqueta en les partides sotmeses a anàlisi o verificació.  
3. En cas que el comitè detecte anomalies o defectes en la producció, l'elaboració, l'envasatge, l'emmagatzematge o la comercialització, advertirà el responsable del producte perquè corregesca les deficiències. Si en el termini que per a això es concedeix no s'han subsanat aquestes, es desqualificarà el producte de la mateixa manera que s'ha expressat en l'apartat 2 d'aquest article.  
CAPíTOL V  
El Comitè d'Agricultura Ecològica  
de la Comunitat Valenciana  
Article vint  
1. El comitè és un òrgan integrat en la Conselleria d'Agricultura, Pesca i Alimentació, amb caràcter d'òrgan desconcentrat i assessor d'aquesta, i amb atribucions decisòries en les funcions que se li encomane en aquest reglament, d'acord amb el que es determina en la legislació vigent en aquesta matèria.  
2. El seu àmbit de competències, sense perjudici del que s'estableix en l'article 24, estarà determinat:  
a) Territorialment, per la zona de producció.  
b) Quant als productes, pels protegits per l'ús de noms recollits en l'article segon d'aquest reglament i l'article 3.2 del Reial Decret 1.852/1993, de 22 d'octubre, en qualsevol de les fases de producció, elaboració i comercialització.  
c) Quant a les persones, per les inscrites en els diferents registres.  
Article vint-i-u  
1. És missió principal del comitè la d'aplicar els preceptes d'aquest reglament i vetlar pel seu compliment, per la qual cosa exercirà les funcions de control assignades a les autoritats de control en els articles vuitè i novè del Reglament (CEE) 2092/1991, de 24 de juny.  
2. El comitè vetlarà, a més a més, per la promoció dels productes ecològics.  
Article vint-i-dos  
1. El comitè estarà constituït per:  
a) Un president.  
b) Un vicepresident.  
c) Sis vocals, tres en representació del sector productor i tres en representació del sector elaborador. Els tres primers seran elegits per i entre les persones que figuren inscrites en el Registre d'Explotacions Agro-pecuàries, i els representants del sector elaborador s'elegiran per i entre les persones inscrites en el Registre d'Indústries d'Elaboració i Envasament.  
d) Dos vocals designats per la Conselleria d'Agricultura, Pesca i Alimentació.  
2. El president, el designarà el conseller d'Agricultura, Pesca i Alimentació, a proposta del comitè.  
3. El vice-president, el designarà el comitè.  
4. Per cadascun dels vocals del comitè es designarà un suplent, que s'elegirà de la mateixa forma que el titular i que haurà de pertànyer al mateix sector.  
5. En cas de cessament d'un vocal per qualsevol causa, es procedirà a designar-ne un substitut de la manera establerta, si bé l'exercici del càrrec del nou vocal serà pel temps que li restava al vocal substituït.  
6. El termini per a la presa de possessió dels vocals serà el que s'estableix en la normativa electoral.  
7. Causarà baixa el vocal que, durant el període de vigència del seu càrrec, siga sancionat per infracció especialment lesiva en les matèries que regula aquest reglament, tant personalment com a l'empresa a la qual pertanya. Aquesta circumstància serà valorada pel ple del comitè.  
Article vint-i-tres  
1. Els membres del comitè als quals es refereix l'apartat c) de l'article anterior estaran vinculats als sectors que representen, directament o per ser representants d'empreses que es dediquen a les activitats que han de representar. No obstant això, una mateixa persona, física o jurídica, no podrà tenir en el comitè doble representació, una en el sector productor i una altra en el sector elaborador.  
2. Els representants de vocals que siguen persones jurídiques cessaran en el moment que es revoque o modifique la representació que exerceixen.  
Article vint-i-quatre  
1. Al president li correspon:  
a) Representar el comitè. Aquesta representació pot delegar-la, si cal, en qualsevol membre del comitè de manera expressa.  
b) Administrar els ingressos i els fons del comitè i ordenar pagaments.  
c) Convocar i presidir les sessions del comitè, assenyalar l'ordre del dia, sotmetre a les decisions d'aquell els assumptes de la seua competència i executar els acords presos.  
d) Organitzar el règim intern del comitè, tret del que fa referència a control i inspecció d'operadors inscrits.  
e) Contractar, suspendre o renovar el personal del comitè, amb la prèvia consignació pressupostària corresponent. En el cas d'inspectors o veedors, la contractació, la renovació o la suspensió s'efectuarà a proposta del secretari.  
f) Informar la Conselleria d'Agricultura, Pesca i Alimentació, o altres òrgans superiors, de les incidències que es produesquen en la producció i el mercat.  
g) Trametre a la Conselleria d'Agricultura, Pesca i Alimentació els acords que prenga el comitè perquè es complesquen, en virtut de les atribucions que li confereix aquest reglament, i els que, per la seua importància, crega que ha de conèixer.  
h) Les altres funcions que el comitè acorde o que li encomane la Conselleria d'Agricultura, Pesca i Alimentació i que no estiguen relacionades amb la inspecció i el control.  
2. L'exercici del càrrec del president i els vocals serà de quatre anys, i podran ser reelegits.  
3. El president cessarà en acabar el període del seu govern, a petició pròpia, una vegada acceptada la dimissió pel Ple i per incapacitat legal declarada.  
4. En el cas de cessament o defunció, el comitè, en el termini d'un mes, proposarà un nou president.  
Article vint-i-cinc  
1. El comitè es reunirà quan el convoque el president, per iniciativa pròpia o a petició de la meitat dels vocals, i serà obligatori celebrar una sessió almenys una vegada al trimestre.  
2. Les sessions del comitè es convocaran amb quinze dies d'antelació almenys. A la citació, s'hi acompanyarà l'ordre del dia per a la reunió, en la qual no es podran tractar més assumptes que els assenyalats prèviament. En cas de necessitat, quan ho requeresca l'urgència de l'assumpte a judici del president, se citarà els vocals pels mitjans adequats que en permeten la constància, amb quaranta-vuit hores d'antelació com a mínim. En tot cas, el comitè quedarà vàlidament constituït quan estiguen presents la totalitat dels membres i així ho acorden per unanimitat.  
3. Els acords del comitè es prendran per majoria de membres presents i, perquè tinguen validesa, caldrà que estiguen presents o representats més de la meitat dels qui componen el comitè. El president tindrà vot de qualitat.  
4. Per a resoldre qüestions de tràmit, o en els casos en què es crega necessari, podrà constituir-se una comissió permanent, que estarà formada pel president, el vicepresident i dos vocals titulars, un de cada sector, designats pel Ple de l'organisme. En la sessió en què s'acorde la constitució d'aquesta comissió permanent s'acordaran també les missions específiques que li corresponen i les funcions que exercirà. Les resolucions que prenga la comissió permanent es comunicaran al ple del comitè en la primera reunió que se realitze.  
Article vint-i-sis  
1. La financiació de les activitats del comitè s'efectuarà amb els recursos previstos en el pressupost anual, que s'elaborarà d'acord amb les directrius establertes per la Conselleria d'Agricultura, Pesca i Alimentació.  
2. Per al compliment dels seus objectius, el comitè disposarà del personal necessari i la plantilla figurarà dotada en el pressupost propi del comitè.  
3. El comitè tindrà un secretari designat pel comitè mateix i que tindrà com a comeses específiques les següents:  
a) Preparar els treballs del comitè i tramitar l'execució dels seus acords.  
b) Assistir a les sessions amb veu però sense vot, cursar les convocatòries, alçar les actes i custodiar els llibres del comitè.  
c) Organitzar i dirigir els serveis d'inspecció i control, i proposar al comitè la contractació, suspensió o renovació dels inspectors o veedors.  
d) Les funcions que li encomane el president relacionades amb la preparació i la instrumentació dels assumptes de competència del comitè.  
4. Per a les funcions tècniques que té encomanades, el comitè podrà disposar dels serveis tècnics necessaris.  
5. Per als serveis de control i vigilància podrà disposar d'un servei d'inspecció dotat d'inspectors o veedors propis. Aquests inspectors, els designarà el comitè, amb atribucions inspectores sobre:  
a) Les explotacions agro-pecuàries inscrites situades en la zona de producció.  
b) Les indústries i les instal·lacions d'elaboració i envasament inscrites.  
c) Els locals, les instal·lacions i els magatzems d'empreses importadores de països tercers.  
d) Els productes objecte d'aquest reglament.  
6. El comitè, per a efectuar treballs urgents, podrà contractar el personal necessari, sempre que en el pressupost hi haja aprovada una dotació per a aquest concepte.  
7. Tant per als treballs de control de normes com per a realitzar les determinacions analítiques dels productes emparats, el comitè podrà establir acords o convenis amb universitats, empreses de serveis o altres organitzacions.  
8. A tot el personal del comitè, tant fix com eventual, se li aplicarà la legislació laboral.  
Article vint-i-set  
1. El comitè establirà un comitè de qualificació de productes, que tindrà per comesa informar sobre la qualitat dels productes emparats per aquest reglament que es destinen tant al mercat nacional com estranger, i que podrà disposar dels assessoraments tècnics que crega necessaris.  
2. El ple del comitè, a la vista dels informes, resoldrà el que pertoque i, si s'escau, la desqualificació dels productes en la forma prevista en l'article dinou. Contra la resolució del comitè es podrà interposar un recurs ordinari davant el conseller d'Agricultura, Pesca i Alimentació.  
3. El comitè de qualificació estarà format per un mínim de tres membres de reconegut prestigi per la seua capacitat tècnica i la seua independència.  
Article vint-i-vuit  
1. D'acord amb l'article 9.2 del Reglament (CEE) 2092/1991, de 24 de juny, els operadors i les empreses hauran de pagar la seua contribució a les despeses de control, la quantia de les quals, segons les diferents característiques del procés corresponent, les fixarà el comitè i formaran part del seu pressupost anual.  
2. La gestió dels ingressos i les despeses que figuren en els pressupostos correspon al comitè.  
Article vint-i-nou  
1. Els acords del comitè que no tinguen caràcter particular i afecten una pluralitat d'operadors, es notificaran mitjançant circulars, que s'exposaran en les seues oficines i en el Diari Oficial de la Generalitat Valenciana, quan escaiga.  
2. Les actes de les reunions del comitè, i els acords i les resolucions d'aquest, es trametran a la Conselleria d'Agricultura, Pesca i Alimentació perquè en tinga coneixement.  
Contra els acords i les resolucions que prenga el comitè, s'hi podrà recórrer, en tot cas, davant la Conselleria d'Agricultura, Pesca i Alimentació.  
CAPíTOL VI  
Infraccions, sancions i procediments  
Article trenta  
1. Les infraccions i el règim de sancions seran els que s'estableix en els articles 9.9 i 10.3 del Reglament (CEE) 2092/1991 i en la Llei de la Generalitat Valenciana 2/1987, de 9 d'abril, d'Estatut de Consumidors i Usuaris, sense perjudici del que s'estableix en aquest reglament i, si s'escau, en la Llei 25/1970, de 2 de desembre, i en el seu reglament, aprovat pel Decret 835/1972, de 23 de març.  
2. Pel que fa al procediment sancionador, s'atendrà al que s'estableix en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en el Reial Decret 1398/1993, de 4 d'agost, pel qual s'aprova el reglament per a l'exercici de la potestat sancionadora, sense perjudici de l'aplicació prevalent del procediment sancionador que, si s'escau, pogués establir la Generalitat Valenciana.


Còpia Permalink ELI